નવી દિલ્હીઃ ગુજરાતના મુખ્યપ્રધાન વિજય રુપાણી પોતાના પ્રથમ વિદેશ પ્રવાસમાં છ દિવસ ઇઝરાયેલ પ્રવાસે જવા અમદાવાદથી નીકળી ગયાં છે. નવી દિલ્હી પહોંચેલાં સીએમ રુપાણીએ ભારતમાં ઇઝરાયલના રાજદૂત ડેનિયલ કેર્મોન સાથે મુલાકાત કરી હતી. બંને મહાનુભાવોએ વડાપ્રધાન મોદી અને ઇઝરાયલ પીએમ નેતન્યાહૂની મુલાકાતને વાગોળી હતી. તેમ જ ઇઝરાયલ રાજદૂત દ્વારા બંને પક્ષ વચ્ચેના દ્વિપક્ષીય કરારો અંગે વધુ વાતચીત કરતાં સીએમને તેમના પ્રવાસની શુભેચ્છાઓ પાઠવી હતી. રૂપાણીએ ઇઝરાઇલ રાજદૂતને જણાવ્યું કે ગુજરાત જળ વ્યવસ્થાપન અને કૃષિ ક્ષેત્રમાં ઈઝરાઇલની ટેકનોલોજીના ઇનોવેશનના લાભ ગુજરાતના ખેડૂતો અને ખેતીવાડી ક્ષેત્રને મળે તે દિશામાં હકારાત્મક રીતે આગળ વધવા ઇચ્છુક છે. ગુજરાત પ્રતિનિધિમંડળ ઇઝરાયેલના પ્રધાનો, પદાધિકારીઓ તથા કૃષિ, જળ વ્યવસ્થાપન, ઇનોવેશન અને ઇન્ટરનલ સિક્યુરીટી તજજ્ઞો સાથે બેઠકો મૂલાકાતો કરશે તે ઇઝરાયેલ-ગુજરાત બન્ને માટે ફળદાયી રહેશે તેમ ડેનિયલ કાર્મોને જણાવ્યું હતું.